Saak teen ‘plaasaanvallers’ laat vaarArgieffoto Die saak teen vier verdagtes wat aanvanklik met twee plaasaanvalle in Franklin in KwaZulu-Natal verbind is, is laat vaar weens ŉ gebrek aan bewyse. Die verdagtes is verlede Dinsdag saam met twee ander in hegtenis geneem ná ŉ aanval op die plaas Newlands. Volgens Jacques Naude, eienaar van Prestige Security, is die vier in ŉ Range Rover in die omgewing van Kokstad aangekeer en later as drie lede van die polisie en die eienaar van ŉ sekerheidsmaatskappy geïdentifiseer. Hulle is met ŉ polisieweerkaatserbaadjie, 58 patrone en vier ongelisensieerde vuurwapens, waaronder twee jaggewere en twee pistole, betrap. Prestige Security het op die plaasaanval reageer. Volgens Natasha Ramkisson-Kara, woordvoerder van die Nasionale Vervolgingsgesag (NVG), is die klagte teen die vier verdagtes in die Range Rover kort daarna laat vaar weens ŉ gebrek aan bewyse. Maroela Media het vroeër berig Newlands is vir ŉ tweede keer binne ŉ week deur dieselfde rowers geteiken. Die rowers het hulle met albei voorvalle as polisiebeamptes voorgedoen, wat ŉ saak van geldwassery ondersoek. Goeie samewerking tussen sekerheidsmaatskappye, boere en polisie het daartoe gelei dat ses verdagtes Dinsdagaand ná die tweede aanval vasgetrek is. Een wag van Prestige Security is tydens ŉ skietery tussen die veiligheidswagte en verdagtes gewond. Die polisie se inligting dat niemand tydens die skietery beseer is nie, was nie korrek nie. Hy is die naweek uit die hospitaal ontslaan. Naude sê sekerheidskameras op die distrikspad het ná die eerste aanval voorverlede Woensdag die verdagte motors se nommerplate geïdentifiseer, soos die motors by die plaas uitgery het. Dit het die sekerheidsmaatskappy in staat gestel om die motors se nommerplate met die tweede voorval Dinsdag vroegtydig te identifiseer. “Die boere van omliggende plase is voorverlede week oor die aanval en die verdagte voertuie in kennis gestel. Toe dieselfde boer Dinsdag weer oor die plaaswagradio om hulp roep, is ons en ander sekerheidsmaatskappye na die plaas gestuur,” vertel Naude. Volgens Naude het die verdagtes baie oortuigend as polisiebeamptes voorgekom omdat hulle polisieweerkaatserbaadjies aangehad en baie selfversekerd opgetree het. Hulle het selfs ŉ deursoekingslasbrief gehad. Teen die tyd dat boere en beamptes van sekerheidsmaatskappye op die toneel opgedaag het, het van die verdagtes reeds in twee voertuie gevlug. Die oorblywende twee voertuie is op die erf vasgekeer en die res van die verdagtes het begin loop in ŉ poging om te vlug. “Een van my wagte het die verdagtes wat te voet probeer vlug het, in sy motor agternagesit. Die verdagtes het hom uit die motor geruk om die motor te probeer kaap. Die wag het teenstand gebied en hulle het hom in die maag met ŉ pistool geskiet. Van die ander wagte wat ook te voet agternagekom het, het gesien wat gebeur, waarna ŉ skietery uitgebreek het. Die verdagtes het sowat 40 skote op my manne – met R5-aanvalsgewere – afgevuur en toe gevlug.” Volgens Naude is die gewonde wag op die toneel gestabiliseer en die wond was nie lewensgevaarlik nie. “Die koeël het deur sy koeëlvastebaadjie en in die regterkant van sy maag ingegaan, skuins opgegaan en onder sy arm vasgesit.” ŉ Helikopter het die gewonde wag na ŉ private hospitaal in Kokstad gehaas sodat die koeël uitgehaal kan word. “Die dokters was bang die koeël skuif en hulle wou dit so gou moontlik uithaal.” Die wag is na ŉ private hospitaal in Margate oorgeplaas voordat hy Saterdag ontslaan is. “Hy is nou buite gevaar en herstel goed. Ons is dankbaar dit het nie erger uitgedraai nie.” Die polisie het op die toneel beslag gelê op die twee voertuie, wat albei valse polisienommerplate gehad het. “Nóg ŉ motor, ŉ Hilux, is later in Kokstad opgespoor en twee insittendes is in hegtenis geneem.” Die vierde motor, die Range Rover, is ook in die omgewing van Kokstad voorgekeer en die vier insittendes in hegtenis geneem. Die twee verdagtes – wat wel klagte van poging tot moord en roof met verswarende omstandighede teen hulle het – sal na verwagting Donderdag in die landdroshof in Kokstad verskyn. Hulle bly tot dan in aanhouding. Volgens Naude werk die sekerheidsmaatskappy nou saam met die polisie om nog moontlike verdagtes op te spoor en in hegtenis te neem.